ועדת הכספים, כנסת 17, פרוטוקול מספר 670, 2008-02-04 10:40

סטס מיסז'ניקוב: אני פותח את ישיבת ועדת הכספים בהצעה לסדר היום (דיון מהיר) של חבר הכנסת ניסן סלומינסקי בנושא תקציב לרכישת 5 מכשירי MRI נוספים בארץ.

ניסן סלומינסקי: בשבוע שעבר היו כאן גם המנכ"ל וגם נציג האוצר ראובן קוגן והיה נראה כאילו הכל סגור.

ניסן סלומינסקי: הם העבירו לי כבר באותו יום את הקריטריונים אותם העברתי לאוצר, אבל שוב, כמעשה שטן, התברר שיש קריטריון אחד שסוכם אתך בזמנו וכנראה מישהו עצר את זה.

ניסן סלומינסקי: הקריטריון שמבקש האוצר, זה הקריטריון של עלות הבדיקה.

ניסן סלומינסקי: אנחנו צריכים לזכור שהיו לנו שתי מטרות בעניין של הגדלת ה-MRI.

ניסן סלומינסקי: ראשית, רצינו שאנשים יוכלו לקבל את הבדיקה הזאת בזמן המהיר ביותר האפשרי, ושנית, כתוצאה מכך שיהיו הרבה מכשירים, העלויות של כל בדיקה ירדו ולא יעלו 2,000 שקלים.

ניסן סלומינסקי: אכן, גם כאן במקום הודיעו נציגים של כל מיני גופים שבמידה ויגדל מספר המכשירים, הם כבר יורידו את עלויות הבדיקה מ-2,000 שקלים ל-1,500-1,300 שקלים ויכול להיות שהמחיר ירד עוד יותר.

ניסן סלומינסקי: הקריטריונים בנויים כך שיש כמה קריטריונים שהם קריטריונים חוסמים – מי שלא עומד בהם, נופל, וזה בצדק – ואחר כך יש כמה קריטריונים שנותנים עדיפות של נקודות והיה צפוי שאחד הקריטריונים שיהיה, תהיה עלות הבדיקה כי אנחנו הרי רוצים שהבדיקה תהיה כמה שיותר זולה.

ניסן סלומינסקי: שוב, לא העלות הסופית אלא מה הגג, מה העלות המקסימלית.

ניסן סלומינסקי: אחר כך יוכלו לתת גם פחות.

סטס מיסז'ניקוב: יכול להיות שהחמצתי משהו.

סטס מיסז'ניקוב: אני מבין שמכשיר אחד מתוך חמישה ילך לאסף הרופא.

מיכאל דור: למכון לרפואה משפטית.

יעקב ליצמן: יש לנו ויכוח אם זה יהיה מתוך חמישה מכשירים או שיהיה מכשיר נוסף מעבר לחמשת המכשירים.

סטס מיסז'ניקוב: מה לגבי המכרז לגבי שאר המכשירים?

סטס מיסז'ניקוב: האם במכרז משתתפים גם בתי חולים ציבוריים, גם בתי חולים של קופת חולים כללית וגם בתי חולים פרטיים?

ניסן סלומינסקי: כולם.

יעקב ליצמן: בית חולים לא יכול להתמודד ולהיות שני.

סטס מיסז'ניקוב: זה ברור.

יעקב ליצמן: לא, זה לא ברור.

מיכאל דור: לי זה היה ברור, אבל לנציג כללית יש דעה אחרת.

ניסן סלומינסקי: לפני כן אני רוצה לדעת לגבי הקריטריון הזה כדי שנדע שאנחנו סגורים לפחות על זה ואחר כך נשאל שאלות נוספות.

ניסן סלומינסקי: קודם כל, הקריטריון של עלות הבדיקה.

יעקב ליצמן: מה זה שייך?

יעקב ליצמן: קריטריון זה כאשר אתה לוקח דבר ואתה שואל אם הוא ירוק או אדום.

יעקב ליצמן: מה זה שייך למחיר?

יעקב ליצמן: המחיר הוא לא חלק.

ניסן סלומינסקי: זאת המטרה.

ניסן סלומינסקי: מה פירוש לא שייך?

ניסן סלומינסקי: המטרה היא להוריד את המחירים של הבדיקה.

יעקב ליצמן: זה לא קריטריון.

ניסן סלומינסקי: הוא לא אומר שזה יהיה המחיר, אבל הוא אומר שזה המקסימום.

ניסן סלומינסקי: אם זה לא יהיה, מה עשינו?

ניסן סלומינסקי: אם הם ימשיכו לבקש 2,000 שקלים, עוד פעם נכנסנו לאותה בעיה.

יעקב ליצמן: ברגע שיש תחרות וכל אחד יכול לקבוע איזה מחיר שהוא רוצה, אני אומר לך שהמחיר ירד.

ניסן סלומינסקי: הקריטריון האמיתי יהיה ברגע שנפתח את זה לגמרי.

יעקב ליצמן: אתה קובע קריטריון מחיר וזה המחיר.

ניסן סלומינסקי: לא.

ניסן סלומינסקי: זה המקסימום.

יעקב ליצמן: האם אתה מכיר מישהו שלוקח פחות מהמקסימום?

ראובן קוגן: כן.

יעקב ליצמן: אם יש בית חולים שלוקח פחות, רצו להרוג אותו בחוק ההסדרים.

יעקב ליצמן: הלכת לבית חולים אסותא כי הוא לוקח פחות.

רועי בן-משה: אני אענה לעניין המחיר.

רועי בן-משה: כל המחירים של כל השירותים במערכת הבריאות מפוקחים ויש להם מחיר מרבי, מחיר שנקבע ונקבע באופן שוטף בהתאם לעלות האספקה של השירות על ידי ועדה.

יעקב ליצמן: מותר להוריד מחיר?

רועי בן-משה: מותר לתת הנחה.

רועי בן-משה: המחיר הוא מחיר מרבי ומותר לתת הנחות.

יעקב ליצמן: למה בבזק אסור להוזיל את מחיר השיחות?

ראובן ריבלין: זה לפי חוק.

יעקב ליצמן: אתה שומע אדוני היושב-ראש שאם יש מחיר מפוקח, אפשר להוריד אותו.

רועי בן-משה: בחוק הפיקוח יש אפשרות למקסימום ולמינימום.

ניסן סלומינסקי: זה תלוי אם המחיר הוא מחיר מקסימום או מחיר קבוע.

רועי בן-משה: חוק הפיקוח מאפשר את שתי האפשרויות.

רועי בן-משה: אנחנו מאוד חוששים ממצב שבו אם ייקבע מחיר מרבי, תהיה פגיעה בזמינות השירותים, בין אם בית החולים שעל מנת לזכות ב-MRI יצטרך לסבסד את השירות על ידי צמצום שירותים אחרים, אולי נקבל MRI אבל תהיה פגיעה באיכות שירותים אחרים, או כתוצאה מהורדת המחיר, בתי החולים שכיום יש להם MRI לא יצליחו להפעיל אותו באותו היקף בעיקר במשמרת שנייה ושלישית שהיום במהלכן ניתנות לא מעט בדיקות, ובמקום לתקן, נימצא מקלקלים כי הזמינות של הבדיקה רק תרד.

רועי בן-משה: עלות ההפעלה בשעות אחר הצהרים ובלילה הרבה יותר יקרה.

רועי בן-משה: בית חולים שיתחרה ויקבע מחיר בוקר יסיט אליו שימושים, ייווצרו שם תורים, ובמקביל תרד זמינות הבדיקה בשירותים אחרים.

ניסן סלומינסקי: אני לא מצליח להבין.

ניסן סלומינסקי: אתם משרד הבריאות רוצים להוריד את המחירים.

ניסן סלומינסקי: אני לא מבין את ההגיון שלכם בכל הנושא הזה.

ניסן סלומינסקי: אתם נלחמים כדי להעלות את המחירים?

ניסן סלומינסקי: מה אתם עושים?

רועי בן-משה: אנחנו נלחמים שהמחיר יהיה מפוקח.

ניסן סלומינסקי: 2,000 שקלים זה מחיר ריאלי?

ניסן סלומינסקי: אני יכול להראות לך כאלה שאומרים שהם מוכנים לתת ב-1,300 שקלים ותאמין לי שברגע שלא תהיה מגבלה על המחירים, זה גם יגיע ל-1,000 שקלים וגם פחות מזה.

ניסן סלומינסקי: על מה אתה מדבר ריאלית?

ניסן סלומינסקי: אתם הרי יוצרים את הריאליות בזה שאתם אומרים חמישה מכשירים או עשרה מכשירים.

רועי בן-משה: לא ניתן להפעיל MRI במשמרת שנייה ושלישית ב-1,300 שקלים.

ניסן סלומינסקי: אתה בטוח?

ניסן סלומינסקי: בתי החולים אומרים לך שבהחלט אפשר.

רועי בן-משה: במשמרת בוקר.

רועי בן-משה: אנחנו כן מוכנים לבדוק את זה על סמך תחשיבים מפורטים בוועדת מחירים.

רועי בן-משה: על סמך הערכות שעשינו לקראת הדיון הזה, לא ניתן להפעיל את השירות ב-1,300 שקלים.

אבשלום וילן: למה בכל מדינה מתוקנת יש יותר מכשירים פר מיליון נפש?

רועי בן-משה: אנחנו לא מתנגדים.

רועי בן-משה: אנחנו חושבים שצריך להגדיל את כמות המכשירים.

סטס מיסז'ניקוב: חשבנו שהיום אנחנו מתכנסים לאיזשהו פתרון.

ראובן קוגן: אני אחזור על מה שאמרתי לפני שתי ישיבות כאשר עוד חשבנו שאנחנו מתכנסים לאיזשהו פתרון.

ראובן קוגן: למיטב הבנתי הייתה גם הסכמה של משרד הבריאות שיהיה מכרז ושנית, שהמחיר יהיה פרמטר במכרז.

ראובן קוגן: אחת הסיבות לכך שהמחיר יהיה פרמטר במכרז, כמו שאמרנו, התוספת של חמישה מכשירים משמעותה תוספת עלות של כ-75 מיליון שקלים להוצאות הקופות, סכום שהוא בהחלט מהווה הוצאה ניכרת והדרך לממן את התוספת הזאת היא על ידי הפחתת מחיר.

ראובן קוגן: ידענו שברגע שהמכרז יכלול גם את הפרמטר של המחיר, המחירים ירדו.

יעקב ליצמן: למה הקופות רוצות עוד MRI?

יעקב ליצמן: אם זה מעמיס עליהן עוד עלויות, למה הן רוצות עוד מכשירים כאלה?

ראובן קוגן: יש גם עוד הכנסות.

יעקב ליצמן: אם כן, זה לא מעמיס הוצאות.

יעקב ליצמן: קופת חולים כללית לוחמת לקבל עוד MRI.

יעקב ליצמן: למה?

יעקב ליצמן: אם זה מעמיס עליה כל כך הרבה הוצאות, למה היא רוצה עוד מכשיר?

ראובן קוגן: כללית גם מוכרת בבתי החולים שלה.

יעקב ליצמן: אבל היא מפסידה מזה או לא?

יעקב ליצמן: כללית מפסידה כסף?

זיו רוזנבוים: כללית מבקשת כדי לתת רפואה יותר טובה לציבור.

ראובן קוגן: היא מפסידה קצת כסף.

יעקב ליצמן: אתה הולך להפסיד כסף?

זיו רוזנבוים: אני הולך להגדיל את ההוצאה לבריאות.

יעקב ליצמן: לדעתי קופת חולים כללית לא מפסידה כסף.

יעקב ליצמן: היא נותנת יותר שירות.

ראובן קוגן: זה לא נכון.

ראובן קוגן: לכן הדרך לממן את זה הייתה הדרך להכניס את המחיר כפרמטר למכרז.

ראובן קוגן: לי יש התחייבות של אחד מבתי החולים שיודע למכור את השירות הזה ב-1,300 שקלים לבדיקה.

מיכאל דור: זה בדיוק החשש שלנו, שבתי החולים החזקים יגבו את הסכום הזה.

ראובן קוגן: בית החולים הזה לא חזק.

יעקב ליצמן: אתה צריך לבקש התחייבות מכל מי שמקבל MRI שזה על דעתו בלבד ושלא יבקש תוספת תקציב, ואז אני אתך.

ראובן קוגן: זה לא קשור.

ראובן קוגן: תוספת התקציב היא לא של בית החולים.

ראובן קוגן: אם זה לא תנאי וזאת לא התחייבות, הוא ימכור לו מה שהוא רוצה.

ראובן קוגן: אין מה לעשות, בתי החולים הרבה פעמים הם מונופולים אזוריים והם מנתבים את השירותים אליהם.

ראובן קוגן: לכן, אם הם ירצו לתת, הם יתנו.

יעקב ליצמן: לכל קופת חולים יש היום MRI?

ראובן קוגן: לא.

ראובן קוגן: לכללית יש.

ראובן קוגן: לבתי חולים יש את השירות הזה.

זיו רוזנבוים: יש היום שתי ניידות.

זיו רוזנבוים: ניידת אחת ממוקמת בצפון ונותנת שירותים להלל יפה, העמק, זיו בצפת, פוריה נהריה ובקריון באזור הקריות.

ניסן סלומינסקי: 2.5 מיליון תושבים בערך.

זיו רוזנבוים: כן.

זיו רוזנבוים: ניידת נוספת ממוקמת בדרום ונותנת שירותים לברזילי באשקלון, אסף הרופא, קפלן, וולפסון ומאיר.

דוד אזולאי: יש היום שני מכשירי MRI באזור הצפון, מחיפה צפונה, כאשר אחד נמצא בבית החולים רמב"ם והשני הוא נייד.

דוד אזולאי: זה נותן שירות לאוכלוסייה גדולה שמונה 2.5 מיליון תושבים.

דוד אזולאי: לכן אדוני, אני חושב שחייבים לתת את הדעת על כך שבאזור הצפון יתוגבר המערך הזה של ה-MRI ולא להשאיר את המצב כפי שהוא.

ניסן סלומינסקי: בקריטריונים יש עדיפות לפריפריה.

סטס מיסז'ניקוב: חבר הכנסת ליצמן, כיוון שלקופת חולים כללית יש שירותים ניידים ולא קבועים בבית חולים מסוים, שהם גם משכירים אותם לבתי חולים ממשלתיים, לפי הפירוט שהוא אמר אין שום מניעה שיהיה שם עוד אחד ועוד אחד ועוד אחד.

סטס מיסז'ניקוב: אני לא חושב שצריך לשים את זה בקריטריון מסוים.

יעקב ליצמן: אני לא נגד קופת חולים כללית אלא אני אפילו בעד אבל אני חושב שבמקום שיהיה להם מכשיר נייד, שיקבלו תוספת אחת קבועה במקומות שלהם בצפון או בדרום, היכן שהם צריכים.

יעקב ליצמן: אני מוכן לתת להם עוד מכשיר, אבל שלא יהיה נייד אלא שהוא יהיה במקום קבוע.

זיו רוזנבוים: בית חולים העמק למשל.

יעקב ליצמן: שיהיה לכם בצפון.

מיכאל דור: המנכ"ל אמר שאם הוועדה לוחצת, הוא מסכים ל-15 אחוזים אבל לא יותר מזה וזאת כדי לא להגדיל.

ניסן סלומינסקי: ראובן, אתם רציתם 20.

ראובן קוגן: אמרתי 20 אחוזים מסיבה אחת, שבנושא מאוד דומה, כאשר דיברנו על מכרז למאיץ קווי שזה בהחלט שירות שהוא לא פחות רגיש משירותי MRI ואולי יותר רגיש.

ראובן קוגן: היה דיון מאוד מאוד ארוך על איך מחלקים את המאיצים ואמרנו שהמכרז יהיה מכרז על מאיצים ובו יהיה מחיר.

ראובן קוגן: סיכמנו, אחרי ויכוחים רבים, שזה יהיה 20 אחוזים מהמחיר.

ראובן קוגן: אני לא ראיתי במקרה הזה שצריך לרדת מהשיעור הזה מכיוון שדיברנו על משהו שהוא מאוד רגיש ויותר רגיש מ-MRI.

ניסן סלומינסקי: למה אתה מסבך אותנו?

ניסן סלומינסקי: זה קריטריון שנותן עדיפות, בוא נשאיר את זה על 15 אחוזים כעדיפות.

ניסן סלומינסקי: זה לא מחיר קבוע, זה הרי מחיר מקסימום שעוד יורידו ממנו.

ניסן סלומינסקי: תן לעסק הזה גם לרוץ.

ראובן קוגן: אני לא רואה למה 15 יותר קדוש מ-20.

ניסן סלומינסקי: כי הוועדה קיבלה כאן הצעה.

ניסן סלומינסקי: התקדמנו ממצב של אפס ל-15.

ניסן סלומינסקי: תן לי להריץ את זה.

ראובן קוגן: לא התחלנו מאפס.

ראובן קוגן: התחלנו מ-20.

ניסן סלומינסקי: בסדר, התחלנו מ-20 והם הוסיפו 15 למרות שהם לא רצו.

ניסן סלומינסקי: אתה תוריד חמישה.

ניסן סלומינסקי: בוא נגמור על 15 שזה מכובד ונותן לנו אמת מידה מסוימת שתהיה קבועה.

ניסן סלומינסקי: אני מקווה שבפועל יורידו את המחירים עוד הרבה יותר, אבל לפחות שזה ייחשב כקריטריון.

ראובן קוגן: נחזור למנכ"ל משרד הבריאות ונבקש ממנו לעשות עוד מחווה קטנה על 15 אחוזים ונגמור עם זה.

ראובן ריבלין: למה העניין הזה לא נגמר?

ראובן קוגן: כי עושים משא ומתן על משא ומתן על משא ומתן.

ראובן ריבלין: מי עושה את המשא ומתן?

ראובן קוגן: בהתחלה אני עושה את זה עם משרד הבריאות, אחרי שמשרד הבריאות מסכים – אני הבנתי שהוא הסכים על 20 אחוזים – שולח טיוטה שם יש אפס, מציג לוועדה שבעצם יש מחלוקת ענקית בין אפס לבין 20 ואז הוא טובה וכאילו עושה צעד קדימה לקראתי ואומר 15.

ראובן ריבלין: הסכמת על 15.

ראובן קוגן: לא, לא הסכמתי.

ראובן קוגן: הסכמתי על 20.

ניסן סלומינסקי: אני לחצתי על מנכ"ל משרד הבריאות שהוא יסכים ל-15 אחוזים והוא עכשיו מסכים.

ניסן סלומינסקי: ראובן רוצה 20 אחוזים כאחת העדיפויות בתוך הקריטריונים.

ראובן ריבלין: השאלה היא האם משכנעים את ראובן או לא.

ראובן ריבלין: בזמנו שלחנו את ראובן, הוא אמר 20 אחוזים.

ראובן ריבלין: משרד הבריאות אמר שהוא מסכים ושיביאו את התקנות.

ראובן ריבלין: אמר ראובן שהוא מביא להם עד יום שני שעבר את התקנות כי הכל מוכן.

ראובן ריבלין: הביא את התקנות עם ה-20 אחוזים, ואז אמרו שיש מחלוקת – לא 20 אלא אפס.

ראובן ריבלין: קראנו למנכ"ל משרד הבריאות לכאן והוא הסכים ל-15 אחוזים.

ראובן ריבלין: האם ראובן הסכים על ה-15 אחוזים כאשר מנכ"ל משרד הבריאות היה כאן?

ראובן קוגן: לא.

ראובן ריבלין: אז טעינו.

ראובן ריבלין: מה יקרה אם יהיה 15 אחוזים?

ראובן ריבלין: זה יהיה אסון גדול?

ראובן קוגן: לא יהיה אסון גדול, אבל אי אפשר לומר לוועדה משהו אחר.

ראובן ריבלין: אתה צודק.

ניסן סלומינסקי: אתה צודק, אבל בוא נגמור את זה.

ניסן סלומינסקי: יש בקשה שלי, כדי לגמור את הסיפור הזה, בוא נעשה את זה בהבנה.

ניסן סלומינסקי: אם הם היו אומרים אפס, היינו הופכים את העולם כדי להכריח אותם, דבר שלא רציתי לעשות.

ראובן קוגן: הבעיה שהם כבר אמרו 20.

ראובן קוגן: אני לא רוצה להיות סתם עקשן.

ראובן קוגן: תאמין לי שאני לא מתעקש סתם במקרה הזה.

ניסן סלומינסקי: אבל זה מה שיוצא כרגע.

ראובן קוגן: זה מה שיוצא כי הם באים וחוזרים בהם מהסכמות.

ראובן קוגן: יש לי הצעה.

ראובן קוגן: אנחנו נקבל את הצעת מנכ"ל משרד הבריאות לגבי השיעור של המחיר בתוך המכרז ובמקביל אתם תדרשו מוועדת המחירים או ממשרד הבריאות וממשרד האוצר להפחית את המחיר הציבורי.

ראובן קוגן: היום יש מחיר ציבורי שהוא המחיר הגבוה של 2,000 ומשהו שקלים ועל זה אנחנו אמרנו שכל אחד יציע את המחיר שהוא נמוך מהמחיר הזה וכך נוכל להוזיל את העלויות האלה ולממן את התוספת של המכשירים.

ראובן קוגן: אני מציע שמצד אחד נקטין את המחיר המרבי ל-1,500 שקלים במקום 2,000 שקלים וה-15 אחוזים ישמשו לחלוקה של המכשירים בין בתי החולים שייתנו את המחיר של 1,500 שקלים או מחיר נמוך מזה בתוך המכרז.

רועי בן-משה: לא.

רועי בן-משה: אי אפשר להפעיל את השירות ב-1,500 שקלים, בוודאי לא בזמינות שהוא ניתן כיום מסביב לשעון.

ראובן קוגן: יש לי מכתב על 1,300 שקלים.

רועי בן-משה: בבוקר לא ניתן להפעיל את השירות גם בהנחות שניתנות עבור כמויות גדולות.

רועי בן-משה: למי שמוכן להגדיל כמויות, ההנחות לא מגיעות.

מיכאל דור: צריך להסכים לתמחור.

ראובן קוגן: התמחור הזה נשאר כבר שלוש שנים.

יואב שרייבמן: כבר 22 שנים אני מבקש את האישורים למכשיר.

יואב שרייבמן: כרגע אני בא כנציג לניאדו שהולך יחד אתי.

יואב שרייבמן: אני מוכן לעמוד במחירים של 1,500 שקלים.

יואב שרייבמן: אין לי בעיה עם זה.

ניסן סלומינסקי: גם אחר הצהרים וגם בערב?

מיכאל דור: בית החולים שלכם מפסיד כסף.

יואב שרייבמן: אני מדבר כרגע בשמי.

יעקב ליצמן: אתה מוכן לתת לו עכשיו MRI מחוץ לחשבון רק בגלל מה שהוא אמר?

ראובן קוגן: הוא ייגש למכרז ויציע מחיר.

זיו רוזנבוים: אני מבקש להתייחס למספר נקודות.

זיו רוזנבוים: צריך להבין שיש סכנה של בחירת נבדקים ברגע שהמחיר מאוד נמוך.

זיו רוזנבוים: לא עושים את הבדיקות המורכבות אלא עושים סריקה – גריפת שמנת - וחשוב להזהיר מפני זה.

זיו רוזנבוים: לוקחים את הבדיקות המהירות יותר, הפשוטות יותר, כאלה שעלותן נמוכה יותר, ואותן מכניסים ואילו לבדיקות אחרות מפנים לבתי חולים אחרים.

זיו רוזנבוים: שיהיה ברור בקריטריוני המכרז שאותם מוסדות שזוכים לא יכולים לסרב לשום בדיקה.

ניסן סלומינסקי: זה ודאי.

זיו רוזנבוים: לגבי הנושא של הגבלת מספר מכשירים בבית חולים.

זיו רוזנבוים: אני מבקש ליידע את הוועדה שיש היום בתי חולים ממשלתיים שיש להם יותר ממכשיר אחד וגם יותר משניים.

זיו רוזנבוים: בסיטואציה כזאת לא יהיה נכון לומר לבתי חולים אחרים שהם מוגבלים למכשיר MRI אחד בלבד.

זיו רוזנבוים: בבקשה, שיהיה שוויון.

זיו רוזנבוים: לגבי MRI לרפואה משפטית שאושר ללא מכרז.

זיו רוזנבוים: אנחנו מבקשים שנוכח הדרישה לכמות גבוהה יותר של מכשירי MRI, אם נותנים MRI לרפואה משפטית, זה לא על חשבון הרפואה לציבור אלא זה צריך להיות בנוסף לחמישה.

ראובן קוגן: זה ישמש גם וגם.

זיו רוזנבוים: אם הוא גם וגם, שיהיה עם מכרז.

ראובן קוגן: יהיה מכרז שאחד התנאים יהיה זה.

זיו רוזנבוים: לא, הוחלט לתת ללא מכרז לרפואה משפטית.

זיו רוזנבוים: נקודה אחרונה נוגעת לקריטריון סף שהוכנס במכרז לגבי בדיקות פולשניות.

זיו רוזנבוים: אנחנו חושבים שהקריטריון הזה הוא קריטריון לא נכון.

זיו רוזנבוים: רוב הגידול בצורך לבדיקות MRI אלה לבדיקות אמבולטוריות, לשירות אבחוני.

זיו רוזנבוים: יש מספיק מכשירים שיודעים לעשות בדיקות פולשניות ואין שום סיבה להכריח את הזוכים במכרז להכניס ציוד לבדיקות פולשניות במכשירים הנוספים.

זיו רוזנבוים: אנחנו מבקשים את הקריטריון הזה ספציפית למחוק מרשימת הקריטריונים.

ראובן קוגן: ועדת הכספים לא מאשרת את הקריטריונים.

ראובן ריבלין: במקרה השתתפתי בכל הדיונים כשומע.

ראובן ריבלין: אני מוכרח לומר לך שהאדם היחידי שהיה עקבי היה ראובן.

ניסן סלומינסקי: אני מסכים, אבל בגלל זה לא יהיה MRI?

ראובן ריבלין: אבל הם לא יכולים לשנות את עמדתם כל רגע.

ניסן סלומינסקי: לכן עכשיו לא יהיה לנו MRI?

ניסן סלומינסקי: לכן אני מנסה להגיע להבנה עם כולם.

ניסן סלומינסקי: אנחנו עדיין לא כופים.

ראובן ריבלין: אנחנו לא קובעים איך יחולקו חמשת המכשירים.

ראובן ריבלין: בית החולים לניאדו כתב לנו מכתב ובו נאמר ש"טרם נחליט על חלוקת חמשת המכשירים".

ראובן ריבלין: אנחנו לא מחליטים על החלוקה.

יעקב ליצמן: שאלתי לגבי החלוקה ואמרו לי ש-30 אחוזים הולכים לאזורים בהם אין מכשיר MRI.

יעקב ליצמן: היות שבאזור שלכם אין, הסיכוי שלכם לקבל הוא טוב.

ראובן ריבלין: בתוך החמישה, אחד הוא ייעודי.

יעקב ליצמן: לא.

יעקב ליצמן: מעבר לחמישה יש אחד ייעודי.

ראובן קוגן: לא, בתוך החמישה.

ניסן סלומינסקי: בתוך החמישה.

ניסן סלומינסקי: את זה אמרו מהתחלה.

ראובן ריבלין: זאת אומרת, רק ארבעה נשארו.

ראובן ריבלין: החמישי הולך לאסף הרופא שישמש גם את המכון לרפואה משפטית.

מיכאל דור: 17 אחוזים.

ניסן סלומינסקי: 17 אחוזים.

ניסן סלומינסקי: מקובל על הוועדה?

ראובן קוגן: על האוצר זה לא מקובל.

ראובן קוגן: מה הבעיה לעשות את זה במחיר ציבורי של 1,500 שקלים?

ניסן סלומינסקי: עזוב.

ניסן סלומינסקי: אני חוזר להצעה הראשונה כי ההצעה השנייה נדחתה לגמרי.

ניסן סלומינסקי: אתה הצעת 20, בוא נגמור על 17 שיהיה על דעת שני הצדדים.

ראובן קוגן: אני מסכים רק בגלל הכבוד לוועדת הכספים.

ניסן סלומינסקי: סוכם.

ניסן סלומינסקי: 17 כמחיר מקסימום שממנו אפשר להוריד.

ניסן סלומינסקי: זה לא המחיר שיהיה אלא זה המחיר המקסימלי ממנו אפשר להוריד.

ניסן סלומינסקי: על דעת שני הצדדים המכרז יוצא.

ניסן סלומינסקי: מאחר שזה דיון מהיר, אנחנו צריכים להוציא דיווח ליושב-ראש הכנסת.

ניסן סלומינסקי: הוועדה מאשרת את הסיכום בין האוצר למשרד הבריאות.

ניסן סלומינסקי: הקריטריונים כפי שנמסרו בתוספת הקריטריון של מחיר שיהווה 17 אחוזים.

זיו רוזנבוים: אני מבקש להתייחס לנושא של הבדיקות הפולשניות שלא ייעשו.

ניסן סלומינסקי: מי בעד הסיכום הזה?

ניסן סלומינסקי: ה צ ב ע ה אושר פה אחד אנחנו נוציא את הדיווח ליושבת-ראש הכנסת.

ניסן סלומינסקי: אני מודה לכם.